მიშელ უელბეკის „მორჩილება“ - წიგნის პრეზენტაცია
2015-12-03 19:00 (Asia/Dubai)
3 დეკემბერს, ხუთშაბათს, 19:00 საათზე, ილიას სახელმწიფო უნივერსიტეტის წიგნის სახლში “ლიგამუსი” ილიაუნის ლიტერატურული კლუბი და „ბაკურ სულაკაურის გამომცემლობა“ გიწვევთ მიშელ უელბეკის ახალი წიგნის – „მორჩილება“ – პრეზენტაციაზე. შეხვედრის ფარგლებში, მოწვეული სტუმარი, აღმოსავლეთმცოდნე ბექა ყორშია, ისაუბრებს ახალ რომანზე და თემებზე, რომლებიც ფრანგი მწერლის უკანასკნელ წიგნშია განხილული, კერძოდ: ისლამზე, ფუნდამენტალიზმზე, ისლამოფობიასა და ევროპაში ამჟამად არსებულ ვითარებაზე.
მიშელ უელბეკის რომანი – „მორჩილება“, რომელიც პარიზში მოდელირებულ „არაბულ გაზაფხულს“ ასახავს, მაღაზიების თაროებზე 2015 წლის 7 იანვარს გამოჩნდა. იმავე დილით სატირულ ჟურნალში „შარლი ებდო“ რამდენიმე სტრიქონი უელბეკს მიეძღვნა და მისი კარიკატურაც დაიბეჭდა. თუმცა, ეს ყველაფერი „შარლი ებდოზე“ მომხდარმა ტერორისტულმა თავდასხმამ გადაფარა, რომლის დროსაც 12 ადამიანი დაიღუპა. რომანმა-ანტიუტოპიამ ცხარე კამათი და აზრთა სხვადასხვაობა მოგვიანებით მაინც გამოიწვია: ჯერ კიდევ „ელემენტარული ნაწილაკების“ პერსონაჟმა დასვა შეკითხვა: „რამდენ ხანს იარსებებს დასავლური საზოგადოება რელიგიის გარეშე?“ „ვეღარ იარსებებს!“ – ასეთია უელბეკის პასუხი 2015 წელს. დასავლეთევროპელმა ადამიანმა, რომელიც რამდენიმე ათწლეული ღმერთისა და მბრძანებლის გარეშე ცხოვრობდა, თავისუფლება ვერ მოიპოვა. ამის სანაცვლოდ, უფლება აქვს, მიიღოს მორჩილება უკიდურესი ფორმით – როგორც განკურნების საშუალება და როგორც სასჯელიც. გაუმართლებელია უელბეკის ლანძღვა იმ პრინციპების ღალატისთვის, რომლებსაც არასაკმარისად იცავდნენ თავად მემარცხენეები. მისთვის პასუხის გაცემა მხოლოდ მოჩვენებით ჰუმანისტობაზე უარის თქმით შეიძლება. მანამდე კი, უელბეკის დროა.
დრო: 3 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. #32)
დასწრება თავისუფალია.

პროფესორ მამუკა ბერიაშვილის საჯარო ლექცია: "ჰეგელის სულის ფენომენოლოგიის სპეკულატიური სტრუქტურა"
2015-12-03 19:00
3 დეკემბერს, 19:00 საათზე, ილიას სახელმწიფო უნივერსიტეტის A101 აუდიტორიაში (ჭავჭავაძის გამზ. #32), ილიაუნის სოციალური და კულტურის კვლევების ინსტიტუტის ორგანიზებით, პროფესორი მამუკა ბერიაშვილი წაიკითხავს საჯარო ლექციას: “ჰეგელის სულის ფენომენოლოგიის სპეკულატიური სტრუქტურა”.
დასწრება თავისუფალია.

საჯარო დისკუსია თემაზე: „თავისუფლების ქარტია, ლუსტრაცია და საკონსტიტუციო სასამართლოს გადაწყვეტილება“
2015-12-04 15:00
4 დეკემბერს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ სამართლის სკოლის კონსტიტუციური კვლევების ცენტრი გიწვევთ საჯარო დისკუსიაზე: „თავისუფლების ქარტია, ლუსტრაცია დასაკონსტიტუციო სასამართლოს გადაწყვეტილება“.
დისკუსიას გაუძღვებიან: საბჭოთა წარსულის კვლევის ლაბორატორიის მკვლევარი ირაკლი ხვადაგიანი და იურისტი გიორგი ბერაია.
2015 წლის 28 ნოემბერს გამოქვეყნდა საკონსტიტუციო სასამართლოს გადაწყვეტილება საქმეზე „საქართველოს მოქალაქე ნოდარ მუმლაური საქართველოს პარლამენტის წინააღმდეგ“ (სარჩელი №560); დავის საგანი: საქართველოსკანონის „თავისუფლების ქარტიის“ მე-9 მუხლის პირველი პუნქტის „გ“ და „დ“ ქვეპუნქტების კონსტიტუციურობა საქართველოს კონსტიტუციის მე-14 მუხლთან, მე-17 მუხლის პირველ პუნქტთან და 29-ე მუხლის პირველპუნქტთან მიმართებით.
დრო: 4 დეკემბერი, 15:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)

„სასამართლოს როლი ადამიანის უფლებათა დაცვაში“ - დისკუსია ადამიანის უფლებების სამართლის საუნივერსიტეტო კვირეულის ფარგლებში
2015-12-04 15:11
7 დეკემბერს, 17:30 საათზე თბილისის მედიათეკების გაერთიანების ვაკის ფილიალში ილიას სახელმწიფო უნივერსიტეტი, თბილისის თავისუფალი უნივერსიტეტი, ივ. ჯავახიშვილის სახელობის თბილისის სახელმწიფო უნივერსიტეტი, საქართველოს უნივერსიტეტი, საქართველოს საზოგადოებრივ საქმეთა ინსტიტუტი და ქართულ-ამერიკული უნივერსიტეტი გიწვევთ ადამიანის უფლებების სამართლის საუნივერსიტეტო კვირეულის გახსნასა და საჯარო დისკუსიაზე: „სასამართლოს როლი ადამიანის უფლებათა დაცვაში“.
დისკუსიაში მონაწილეობენ:

კონსტანტინე ვარძელაშვილი, საქართველოს საკონსტიტუციო სასამართლოს თავმჯდომარის მოადგილე;
ქეთევან ერემაძე, საქართველოს საკონსტიტუციო სასამართლოს წევრი;
ლაშა კალანდაძე, თბილისის სააპელაციო სასამართლოს მოსამართლე 2004-2015 წლებში;
რენატე ვინთერი, სიერა ლეონეს სპეციალური საერთაშორისო სასამართლოს სააპელაციო პალატის მოსამართლე, ევროკავშირის პროექტის – „სისხლის სამართლის სისტემის რეფორმის მხარდაჭერა საქართველოში“ – ხელმძღვანელი.

მოდერატორი: თამარ თომაშვილი, თბილისის თავისუფალი უნივერსიტეტის ადამიანის უფლებების ეროვნული ინსტიტუტის აკადემიური დირექტორი
დისკუსიის მონაწილეები იმსჯელებენ შემდეგ საკითხებზე:

რამდენად აქტიურები არიან ქონებრივ-ეკონომიკური და პოლიტიკური და სამოქალაქო უფლებების კუთხით ქართული სასამართლოები?
რამდენად მსგავსია საკონსტიტუციო და საერთო სასამართლოთა მიდგომა ცალკეული უფლებების განმარტების კუთხით და რამდენად მჭიდროა საქართველოში ეროვნულ და საერთაშორისო სასამართლოებს შორის დიალოგი?
რა ინსტიტუციურ-სამართლებრივი ფაქტორები მოქმედებს ადამიანის უფლებათა კუთხით დადებითად სასამართლოთა აქტივიზმზე?
როგორ მოქმედებს ადამიანის უფლებათა დაცვისას სასამართლოთა აქტივიზმზე პოლიტიკური გარემო და სასამართლოს მიმართ საზოგადოების დამოკიდებულება ?

კვირეულის მხარდამჭერი ორგანიზაციები:

USAID-ის დაფინანსებული აღმოსავლეთ-დასავლეთ მართვის ინსტიტუტის პროგრამა (EWMI- PROLoG ) „კანონის უზენაესობის მხარდაჭერა საქართველოში“;
გაეროს ადამიანის უფლებათა უმაღლესი კომისრის ოფისი სამხრეთ კავკასიაში (OHCHR);
თბილისის მედიათეკების გაერთიანება.

საჯარო დისკუსიაში მონაწილეობა თავისუფალია. წინასწარი რეგისტრაციისათვის, გთხოვთ, შეავსოთ სარეგისტრაციო ფორმა.
ადამიანის უფლებების სამართლის საუნივერსიტეტო კვირეულის სრული განრიგი იხილეთ აქ.
დრო: 7 დეკემბერი, 17:30 საათი
ადგილმდებარეობა: თბილისის მედიათეკების გაერთიანების ვაკის ფილიალი (ჭავჭავაძის გამზ. #76, ვაკის პარკი).

საერთაშორისო სტუდენტური ვორკშოპი - “თბილისი: განსაკუთრებული სცენარი”
2015-12-06 10:00
6-9 დეკემბერს, ილიას სახელმწიფო უნივერსიტეტის H 110 აუდიტორიაში, ილიაუნის საბუნებისმეტყველო მეცნიერებებისა და საინჟინრო ფაკულტეტის არქიტექტურის პროგრამის ფარგლებში, გაიმართება საერთაშორისო სტუდენტური ვორკშოპი თემაზე – “თბილისი: განსაკუთრებული სცენარი”.
ვის შეუძლია მონაწილეობა?
მონაწილეობას მიიღებენ ილიას სახელმწიფო უნივერსიტეტის და OTH რეგენსბურგის ტექნოლოგიური უნივერსიტეტის არქიტექტურის და ურბანისტიკის მიმართულების სტუდენტები.
პირველი ეტაპი: რით ან როგორ ხდება ქალაქი მომხიბვლელი?
მიმზიდველი, მნიშვნელოვანი და კარგად დაპროექტებული ქალაქების უბნების შესწავლის და განხილვის შედეგად, სტუდენტები შეაფასებენ 5 “D”-ს: Density, Diversity, Design, Destination and Distance (სიმჭიდროვე, მრავალფეროვნება, დიზაინი, დანიშნულება, მანძილი).
ვორკშოპის მიზანია, სტუდენტებმა ეს პარამეტრები მოარგონ წინასწარ შერჩეულ ტერიტორიას, კერძოდ, კ. მარჯანიშვილის ქუჩის მიმდებარე ტერიტორიას. მათი მოვალეობაა, შეძლონ აქტიური ჩარევა და გრძელვადიანი ცვლილებების სწორად დაგეგმვა იმ კონკრეტულ ადგილებში, სადაც ეს აუცილებელია.
ვორკშოპის ხელმძღვანელის შესახებ
ვორკშოპს გაუძღვება OTH რეგენსბურგის ტექნიკური უნივერსიტეტის არქიტექტურისა და ურბანისტიკის მიმართულების პროფესორი, იოჰან-პიტერ შეკი.
იოჰან-პიტერ შეკმა დაამთავრა შვეიცარიის ფედერალური ტექნოლოგიების ინსტიტუტი (ციურიხი, შვეიცარია) და მრავალი წელი მუშაობდა ბერლინის არქიტექტურულ სახელოსნოში. მიღებული აქვს ჯილდოები ქალაქგეგმარებით და არქიტექტურულ პროექტებში; შესრულებული აქვს არაერთი შენობა-ნაგებობის პროექტი; დამუშავებული აქვს ბერლინში ერთი კონკრეტული უბნის სოციალური პროექტი. ამჟამად ამუშავებს ჩინეთის ერთ-ერთ პატარა ქალაქის გენერალურ გეგმას.
იოჰან-პიტერ შეკი მოწვეული პროფესორია ვერსალში (საფრანგეთი), მილანში (იტალია) და ქინგდაოში (ჩინეთი).

ნატალია ინგოროყვას საჯარო ლექცია: „რატომ მედიაწიგნიერება?“
2015-12-07 16:00
7 დეკემბერს, 16:00 საათზე, ილიას სახელმწიფო უნივერსიტეტის წიგნის სახლში ”ლიგამუსი“ გაიმართება საჯარო ლექცია თემაზე: „რატომ მედიაწიგნიერება?“
ლექციას წაიკითხავს ინფორმაციული განათლების საერთაშორისო ასოციაციის ხელმძღვანელი, ჟურნალ „მასწავლებელის“ და ინტერნეტგაზეთ „mastsavlebeli.ge“-ს მთავარი რედაქტორი, ნატალია ინგოროყვა.
საჯარო ლექცია ჩატარდება ფონდ “ღია საზოგადოება – საქართველოს” მხარდაჭერით.
დრო: 7 დეკემბერი, 16:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი ”ლიგამუსი“ (ჭავჭავაძის გამზ. #32)
დასწრება თავისუფალია.

ფილოსოფიის ასოცირებული პროფესორის, მათიო რენოს, საჯარო ლექციები
2015-12-08 15:42
18 და 21 დეკემბერს, 14:00-დან 17:00 საათამდე, ილიას სახელმწიფო უნივერსიტეტის G 106 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, პარი 8 ვენსენ სენ-დენის უნივერსიტეტის ფილოსოფიის ასოცირებული პროფესორი, მათიო რენო, წაიკითხავს საჯარო ლექციებს.
მათიო რენოს შესახებ
ფილოსოფიის ასოცირებული პროფესორის, მათიო რენოს, აკადემიური ინტერესები მოიცავს პოლიტიკურ ფილოსოფიას, თანამედროვე ფილოსოფიას, კოლონიალურ ისტორიასა და პოსტკოლონიურ კვლევებს. მას გამოქვეყნებული აქვს შემდეგი წიგნები:

„ფრანც ფანონი. ანტიკოლონიალიზმიდან პოსტკოლონიურ კრიტიკამდე“ (Éditions Amsterdam, Paris, 2011)
„ჯონ ლოკის ამერიკა: ევროპული ფილოსოფიის კოლონიური ექსპანსია (Éditions Amsterdam, Paris, 2014).
„ს.ლ.რ. ჯეიმსი: „შავკანიანი პლატონის“ რევოლუციური ცხოვრება“ (La Découverte, 2016).

ლექციათა განრიგი და თემატიკა
18 დეკემბერი, 14:00 საათი
“ჯონ ლოკის ამერიკა: ევროპული ფილოსოფიის კოლონიალური ექსპანსია”
აბსოლუტიზმის თავგამოდებული მოწინააღმდეგე, რელიგიური ტოლერანტობის დამცველი და ლიბერალიზმის დამფუძნებელი მამა ჯონ ლოკი (1632-1704) ევროპული პოლიტიკური აზროვნების ისტორიის კანონიკური ფიგურაა. თავისი ფილოსოფიური ნაღვაწი მან იმ პოლიტიკური ბრძოლების გულში გამოჭედა, რომლებმაც XVII საუკუნის მიწურულის ინგლისი შეარყია და 1688 წლის რევოლუცია მოიტანა. თუმცა, ნაკლებადაა ცნობილი ის, რომ ლოკს, ამავე დროს, ძალიან ნაყოფიერი კოლონიური კარიერა ჰქონდა და ამერიკაში ინგლისური ექსპანსიის სამსახურში იდგა. მისი ფილოსოფია იმ ისტორიის საწყისი მომენტია, რომლის დროსაც ერთმანეთში გადაიხლართა ლიბერალიზმი და კოლონიალიზმი, სახელმწიფო აღმშენებლობა და იმპერიული მოწყობის წესი. მისი ფილოსოფიის მაგალითზე ის მჭიდრო მიმართებაც წარმოჩნდება, რომლითაც ეპისტემოლოგია და პოლიტიკა დაუკავშირდა ერთმანეთს ახალი სამყაროს აღმოჩენის შემდეგ. ამ მოხსენების მიზანი იქნება, აჩვენოს აღმოცენება შემეცნების გეოპოლიტიკისა, რომელსაც ჯერაც არ დაუკარგავს ძალა.
21 დეკემბერი, 14:00 საათი
“მუსლიმური კომუნიზმის იდეა: მირსაიდ სულთან გალიევი (1892-1940)”
ლექციაში მიმოხილული იქნება ძირითადი ნიშნები მუსლიმური კომუნიზმისა, რომელიც 1917-დან 1928 წლამდე განვითარდა, ანუ, მისი ძირითადი შემოქმედისა და თეორეტიკოსის, „თათარი ბოლშევიკის“, მირსაიდ სულთან გალიევის დაპატიმრებამდე. თუმცა ეს გამოცდილება სცილდება აღნიშნულ თარიღს და „მუსლიმური კომუნიზმის“ მოაზრება თუ გადააზრება მხოლოდ ისტორიული ცნობისმოყვარეობის საკითხი არ არის: ის გვეხმარება, პრობლემატიზება მოვახდინოთ თანამედროვე პოსტკოლონიური კრიტიკის თეორიული დილემებისა (ხანდახან კი აპორიებისა) და, ამავე დროს, იმ პოლიტიკური დებატებისა (ხშირ შემთხვევაში კი კონფლიქტებისა), რომლებიც ისლამოფობიის საკითხების ირგვლივ ვითარდება და მღელვარება შეაქვს ანტირასიზმის ველში.
ლექციები ჩატარდება ილიას სახელმწიფო უნივერსიტეტის G 106 აუდიტორიაში (გ. წერეთლის ქ. №1)
ლექციებზე დასწრება თავისუფალია.

ილიაუნის სამეცნიერო კაფეში: პროფესორ ივანე მურუსიძის საჯარო ლექცია: კომპიუტერული სისტემები „ექსაფლოპის“ ზღურბლზე
2015-12-08 19:00
8 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში “ლიგამუსი” ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის პროფესორთან, ივანე მურუსიძესთან.
საუბრის თემა: კომპიუტერული სისტემები „ექსაფლოპის“ ზღურბლზე
სუპერკომპიუტერები – უმაღლესი წარმადობის კომპიუტერული სისტემები – სულ უფრო მეტად განსაზღვრავს ჩვენი ყოველდღიური ცხოვრების რიტმს. ჩვენ მათზე ვართ დამოკიდებული, როდესაც ვეძებთ და ვაანალიზებთ ინფორმაციას ინტერნეტში, ვიყენებთ ტელეკომუნიკაციის საშუალებებს. იშვიათად ნახავთ მაღალბიუჯეტიან ფილმს სუპერკომპიუტერით შექმნილი სპეცეფექტების გარეშე. კიდევ უფრო დიდია მათი როლი სამეცნიერო, ტექნოლოგიურ და ინდუსტრიულ პროგრესში, რაც გლობალურად აისახება სოციალურ ცხოვრებაზე. მე-20 საუკუნის 80-იანი წლების სუპერკომპიუტერები წამში მილიარდ ოპერაციას ასრულებდნენ. თანამედროვე სუპერკომპიუტერებმა ამ მაჩვენებელს მილიონჯერ და მეტად გადააჭარბეს. ეს განვითარება შედეგია უწყვეტი ტექნოლოგიური პროგრესისა, რაც სტაბილურად გრძელდებოდა ბოლო ათწლეულების განმავლობაში. დღეს დგას ამოცანა ახალი თაობის სუპერსისტემის შექმნისა, რომელსაც შეეძლება წამში 1018, ანუ კვინტილიონი (მილიარდჯერ მილიარდი) ოპერაციის შესრულება. ეს ე.წ. „ექსაფლოპური“ სისტემა სერიოზული გამოწვევის წინაშე აყენებს როგორც არსებულ აპარატულ ტექნოლოგიას, ისე სუპერკომპიუტერის არქიტექტურას და პროგრამულ საშუალებებს. რამდენად შორს ვართ დღეს „ექსაფლოპური“ წარმადობის მანქანისგან? მიღწეულია თუ არა ფიზიკური ზღვარი, რომლის შემდგომ სტაბილური პროგრესი არსებული ტექნოლოგიის ფარგლებში შეუძლებელია გახდება? არის თუ არა ალტერნატიული გზები? მოხსენება შეეხება ამ და მასთან დაკავშირებულ სხვა საკითხებს უახლესი პერსპექტივის შუქზე.
დრო: 8 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. #32)
დასწრება თავისუფალია.

გიორგი მელაძისა და გიორგი ნონიაშვილის საჯარო ლექცია და დისკუსია თემაზე: ადამიანის უფლებები და გამოხატვის თავისუფლება
2015-12-09 13:00
9 დეკემბერს, 13:00 საათზე, ილიას სახელმწიფო უნივერსიტეტის B101 აუდიტორიაში, ილიაუნის სამართლის სკოლის ხელშეწყობითა და სტუდენტური კლუბის – “Lex ferenda” – ორგანიზებით, ჩატარდება საჯარო ლექცია და დისკუსია თემაზე: ადამიანის უფლებები და გამოხატვის თავისუფლება.
ლექციას წაიკითხავენ და დისკუსიას გაუძღვებიან ილიაუნის სამართლის სკოლის კონსტიტუციური კვლევების ცენტრის ხელმძღვანელი, გიორგი მელაძე და ამავე ცენტრის მკვლევარი, გიორგი ნონიაშვილი.
დრო: 9 დეკემბერი, 13:00 საათი
ადგილმდებარეობა: ილიას სახელმწიფო უნივერსიტეტის B101 აუდიტორია (ჭავჭავაძის გამზ. #32)
დასწრება თავისუფალია.

საერთაშორისო განათლების ექსპერტის, დოქტორ გრეგორი სეილსის საჯარო ლექცია: Engineering the Experience: How you teach influences learning, assessment and satisfaction
2015-12-09 13:30
9 დეკემბერს, 13:30 საათზე, ილიას სახელმწიფო უნივერსიტეტის წიგნის სახლში „ლიგამუსი“, საერთაშორისო განათლების ექსპერტი, დოქტორი გრეგორი სეილსი წაიკითხავს საჯარო ლექციას თემაზე: “Engineering the Experience: How you teach influences learning, assessment and satisfaction”.
განათლების სფეროში მოღვაწეობის 40-წლიანი გამოცდილების მქონე გრეგორი სეილსი ავტორი და თანაავტორია 50-მდე პროფესიული სტატიისა და 9 წიგნისა. ამჟამად ის კონსულტაციებს უწევს MCC-ს (Millennium Challenge Corporation), მასწავლებლებისა და სკოლის დირექტორების განვითარების პროექტის ფარგლებში.
გრეგორი სეილსის ვრცელი ბიოგრაფია იხილეთ აქ.
საგანმანათლებლო სფეროს მუშაკების როლი განსხვავებულია 21-ე საუკუნეში. დღესდღეობით ეფექტური მუშაკები ქმნიან სწავლების ისეთ პრაქტიკას, რომელიც უფრო მეტია, ვიდრე მოსწავლეებისთვის ფაქტების დამახსოვრება. ეს პრაქტიკები მოსწავლეებს აძლევს შესაძლებლობას, განივითარონ უნარები, დაუკავშირონ ინფორმაცია ერთმანეთს, მეტი პასუხისმგებლობა აიღონ სწავლაზე. დოქტორი სეილსი სწორედ ამ პრაქტიკებს, როლებსა და მოდელებს განიხილავს საჯარო ლექციაზე.
დრო: 9 დეკემბერი, 13:30 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
სამუშაო ენა ინგლისური.
დასწრება თავისუფალია.

ევროპული დისკუსიები: საქართველოში ფინეთის რესპუბლიკის ელჩის, ქრისტერ მიხელსონის, საჯარო ლექცია - „თანამედროვე ევროკავშირის გამოწვევები: ფინეთის ხედვა“
2015-12-09 15:00
9 დეკემბერს, ოთხშაბათს, 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი” (ჭავჭავაძის გამზ. #32) ფინეთის რესპუბლიკის ელჩი საქართველოში, ქრისტერ მიხელსონი, წაიკითხავს საჯარო ლექციას თემაზე – „თანამედროვე ევროკავშირის გამოწვევები: ფინეთის ხედვა“.
დასწრება თავისუფალია.

„ბანკი რესპუბლიკა“ ილიაუნის ბიზნესის სკოლაში
2015-12-10 11:00
10 დეკემბერს, 11:00 საათზე, ილიას სახელმწიფო უნივერსიტეტის E 207 აუდიტორიაში, ილიაუნის მართვის ინსტიტუტის ორგანიზებით, „ბანკ რესპუბლიკის“ წარმომადგენელი ილიაუნის ლიდერთა სკოლის 50 საუკეთესო სტუდენტს შეხვდება. შეხვედრის თემაა სამომამვლო ურთიერთთანამშრომლობა. „ბანკი რესპუბლიკა“ სამუშაოდ იწვევს ილიას სახელმწიფო უნივერსიტეტის ბიზნესის სკოლის საუკეთესო მაჩვენებლების მქონე სტუდენტებს.
დრო: 10 დეკემბერი, 11:00 საათი
ადგილმდებარეობა: ილიას სახელმწიფო უნივერსიტეტის E 207 აუდიტორია (ჩოლოყაშვილის გამზ. #3/5)

საინფორმაციო შეხვედრა - Erasmus + გაცვლითი პროგრამა
2015-12-10 17:00
​10 დეკემბერს, 17:00 საათზე, ილიას სახელმწიფო უნივერსიტეტის A 101 აუდიტორიაში გაიმართება საინფორმაციო შეხვედრა Erasmus + მიმდინარე კონკურსების შესახებ.
Erasmus + გაცვლითი პროგრამა გულისხმობს ბაკალავრების, მაგისტრანტების, დოქტორანტებისა და აკადემიური/ადმინისტრაციული პერსონალის მობილობას ევროპული ქვეყნების უმაღლეს სასწავლებლებში.
მიმდინარე კონკურსების შესახებ ინფორმაცია იხილეთ ბმულზე:
დრო: 10​ დეკემბერი, 17:00 საათი
ადგილმდებარეობა: ილიას სახელმწიფო უნივერსიტეტის A 101 აუდიტორია (ჭავჭავაძის გამზ. #32)
დასწრება თავისუფალია.
დამატებითი კითხვების შემთხვევაში მიმართეთ​ ილიას სახელმწიფო უნივერსიტეტის საგარეო ურთიერთობების სამსახურს:
მისამართი: ჩოლოყაშვილის გამზ. #3/5, ოთახი E 208
ტელ.: 2 14 13 88
ელფოსტა: erasmusplus@iliauni.edu.ge

მწერალი და კინორეჟისორი ნანა ექვთიმიშვილი სტუმრად ილიაუნის ლიტერატურულ კლუბში
2015-12-10 19:00
10 დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ილიაუნის ლიტერატურული კლუბი და „ბაკურ სულაკაურის გამომცემლობა“ გიწვევთ შეხვედრაზე ნანა ექვთიმიშვილთან, რომელიც დამსწრე აუდიტორიას თავის პირველ რომანს, „მსხლების მინდორს“ წარუდგენს.
მწერალი, რეჟისორი და სცენარისტი, ნანა ექვთიმიშვილი, 1978 წელს დაიბადა თბილისში. მისი მოთხრობები პირველად გამოქვეყნდა 1999 წელს ჟურნალ „არილში“. არის რამდენიმე ფილმის სცენარის ავტორი და რეჟისორი. 2013 წელს მისი ქართული მხატვრული ფილმი – „გრძელი ნათელი დღეები“ მრავალი ქვეყნის კინოეკრანზე გამოვიდა და მსოფლიოს სხვადასხვა კინოფესტივალზე 30-ზე მეტი ჯილდო მოიპოვა.
დრო: 10 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

გიორგი ცხადაიას საჯარო ლექცია : "რატომ ფლავდებიან ლიბერალები და ძლიერდებიან ულტრაკონსერვატორები. ევროპისა და პოსტსაბჭოთა სივრცის საერთო ტენდენცია"
2015-12-10 19:00
10 დეკემბერს, ხუთშაბათს, 19:00 საათზე, ილიას სახელმწიფო უნივერსიტეტის G106 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, ილიას სახელმწიფო უნივერსიტეტის ლექტორი, გიორგი ცხადაია, წაიკითხავს საჯარო ლექციას თემაზე: “რატომ ფლავდებიან ლიბერალები და ძლიერდებიან ულტრაკონსერვატორები. ევროპისა და პოსტსაბჭოთა სივრცის საერთო ტენდენცია”.
ევროპა და პოსტსაბჭოთა ქვეყნები, გავრცელებული წარმოდგენის მიხედვით, სხვადასხვა დისკურსული რეალობებისა და პოლიტიკური ბრძოლების არეალებია. მიიჩნევა, რომ ევროპაში აღარ მსჯელობენ იმ მოძველებულ დაპირისპირებაზე ლიბერალებსა და კონსერვატორებს შორის, რაც ასე აწუხებს განვითარებად ქვეყნებს და, მათ შორის, პოსტსაბჭოთა სივრცეს. სინამდვილეში, განსაკუთრებით, ბოლო ოცი წლის განმავლობაში და უფრო მეტად კი 2008 წლის ფინანსური კრიზისის შემდეგ, ევროპაში ულტრაკონსერვატორული ძალების უპრეცედენტო მოზღვავებაა. პოსტსაბჭოთა სივრცეში კი ულტრანაციონალიზმი, შოვინიზმი და რელიგიური ფუნდამენტალიზმი, დიდი ხანია, ნაცნობი პრობლემებია. ამ ორივე ფენომენის უკან, სავარაუდოდ, ერთი და იმავე ფორმისა და სტრუქტურის სოციალური, ეკონომიკური და კულტურული პროცესები დგას.
საჯარო ლექციის ფარგლებში, მომხსენებელი პოსტსაბჭოთა საქართველოს მაგალითის განხილვით და ევროკავშირის ქვეყნების ამჟამინდელი პოლიტიკური მდგომარეობის ანალიზის გზით შეეცდება, წარმოაჩინოს ის საერთო პრობლემები, რომლებიც ხელს უწყობს ულტრაკონსერვატორების აღზევებას და ტრადიციული ლიბერალური ძალების (მათ შორის, ევროპელი სოციალ-დემოკრატების) დასუსტებას.
დრო: 10 დეკემბერი, 19:00 საათი
ადგილმდებარეობა: G 106 აუდიტორია, ილიას სახელმწიფო უნივერსიტეტი (გ. წერეთლის ქ. №1)
დასწრება თავისუფალია.

ილიაუნის სამეცნიერო კაფეში - პროფესორ გიორგი ვეშაპიძის საჯარო ლექცია: "უცნობი ლაზერი"
2015-12-10 19:00
10 დეკემბერს, ხუთშაბათს, 19:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის სამეცნიერო კაფე გიწვევთ შეხვედრაზე ილიას სახელმწიფო უნივერსიტეტის ასოცირებულ პროფესორთან, გიორგი ვეშაპიძესთან.
საუბრის თემა: “უცნობი ლაზერი”
მოხსენება შეეხება ლაზერის არასაყოფაცხოვრებო დანიშნულებით გამოყენებას და იმ მნიშვნელოვან როლს, რომელიც მას უკავია თანამედროვე კვლევებში მეცნიერების სხვადასხვა დარგში.
დრო: 10 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის E207 აუდიტორია (ჩოლოყაშვილის გამზ. #3/5)
დასწრება თავისუფალია.

სამეცნიერო-კვლევითი აპარატურის პრეზენტაცია ილიაუნის დედამიწის შემსწავლელ მეცნიერებათა ინსტიტუტში
2015-12-11 10:00
2015 წლის 11 დეკემბერს, 10:00 საათზე, ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტი გიწვევთ ინსტიტუტში დაგეგმილი კვლევითი პროექტებისა და ახალი თაობის სამეცნიერო-კვლევითი აპარატურის – საველე და სტაციონარული კვლევებისათვის საჭირო ორი სახეობის გრავიმეტრის პრეზენტაციაზე.
ილიას სახელმწიფო უნივერსიტეტის დედამიწის შემსწავლელ მეცნიერებათა ინსტიტუტმა 2013 წლის კონკურსში მოიპოვა შოთა რუსთაველის სამეცნიერო გრანტი (პროექტის სახელწოდება – “საქართველოს გრავიტაციული ველის ანომალიების კვლევა”, პროექტის შიფრი – AP/76/13) და პროექტის ფარგლებში, საქართველოს განათლებისა და მეცნიერების სამინისტროს უშუალო დახმარებით, შეიძინა სამეცნიერო-კვლევითი აპარატურა – CG-5 AUTOGRAV GRAVITY METER (საველე კვლევებისათვის) და gPhoneX RELATIVE GRAVITY METER (სტაციონარული კვლევებისათვის).
ახალი თაობის გრავიმეტრის შეძენა შესაძლებლობას გვაძლევს, საქართველოში გრავიმეტრიის მიმართულებით ვაწარმოოთ თანამედროვე კვლევები და გადავჭრათ ქვეყნისთვის სტრატეგიული მნიშვნელობის ამოცანები. კვლევის შედეგები დაგვეხმარება: ტერიტორიის სიღრმული გეოლოგიური აგებულების დადგენასა და ტექტონიკური სტრუქტურების კვლევაში; გეოიდის ამოცანის გადაჭრაში, რაც უმნიშვნელოვანესი ფაქტორია სამხედრო ინდუსტრიისა და აერონავიგაციისათვის; დედამიწის ქერქის ვერტიკალური მოძრაობის მონიტორინგში; ნავთობისა და სასარგებლო წიაღისეულის ძიებაში.
აღსანიშნავია, რომ საქართველოს ტერიტორიაზე მსგავსი კვლევა 1970-იანი წლების შემდეგ აღარ ჩატარებულა.
პროექტის ფარგლებში, გრავიტაციული აზომვების მოწვეული სპეციალისტი დედამიწის შემსწავლელ მეცნიერებათა ინსტიტუტის თანამშრომლებსა და სტუდენტებს 10 დღის ვადაში შეასწავლის საველე დაკვირვებებისა და აპარატურის მოხმარების წესებს. პირველი აზომვები ტარდება GPS სადგურების წერტილებზე, რაც ქერქის ჰორიზონტულ დეფორმაციას იკვლევს.
პრეზენტაციის დრო: 11 დეკემბერი, 10:00 საათი
ადგილმდებარეობა: ნუცუბიძის ქ. 77, დედამიწის შემსწავლელ მეცნიერებათა ინსტიტუტი, ილიას სახელმწიფო უნივერსიტეტი
დასწრება თავისუფალია

დასაქმების ფორუმი
2015-12-11 13:00
11 დეკემბერს, 13:00 საათზე, ილიას სახელმწიფო უნივერსიტეტის E 406 აუდიტორიაში, ილიაუნის ბიზნესის სკოლის ორგანიზებით, ჩატარდება დასაქმების ფორუმი. სადაზღვევო კომპანია GPI-ის წარმომადგენელი სტუდენტებს შესთავაზებს ვაკანსიას საცალო გაყიდვების სპეციალისტის პოზიციაზე.
დრო: 11 დეკემბერი, 13:00 საათი
ადგილმდებარეობა: ილიას სახელმწიფო უნივერსიტეტის E 406 აუდიტორია (ჩოლოყაშვილის გამზ. №3/5)

დოქტორ ნაომი ჰოილის საჯარო ლექცია: Translational research and its potential in oncology
2015-12-11 17:15
11 დეკემბერს, პარასკევს, 17:15 საათზე ილიას სახელმწიფო უნივერსიტეტის G106 აუდიტორიაში, “ონკოლოგიის ზამთრის სკოლის” ფარგლებში, საჯარო ლექციას წაიკითხავს დოქტორი ნაომი ჰოილი (Naomi Hoyle).
ლექციის თემაა: “Translational research and its potential in oncology”.
სამუშაო ენა: ინგლისური.
დრო: 11 დეკემბერი, 17:15 საათი
ადგილმდებარეობა: ილიას სახელმწიფო უნივერსიტეტის G106 აუდიტორია (გ. წერეთლის ქ. #1)
დასწრება თავისუფალია.

"ორმაგი ავტოგრაფი" - თანამედროვე ქართული პოეზიის ანთოლოგიის ალბომის პრეზენტაცია
2015-12-12 18:00
12 დეკემბერს, შაბათს, 18.00 საათზე, ილიას სახელმწიფო უნივერსიტეტის წიგნის სახლში “ლიგამუსი” გაიმართება თანამედროვე ქართული პოეზიის ანთოლოგიის ალბომის – “ორმაგი ავტოგრაფი” – პრეზენტაცია.
ალბომი უნიკალურია იმ მხრივ, რომ მოიცავს 21-ე საუკუნის ყველა თაობის წარმომადგენელს (103 ავტორი). Kikala Studio-მ შექმნა ამ ავტორთა ფოტო-პორტრეტები, ლექსები კი წარმოდგენილია ხელნაწერების (ფოტოპირების) სახით.
„ორმაგ ავოტოგრაფს“ წარადგენენ პროფესორები: ცირა ბარბაქაძე, ბელა წიფურია, გია ჯოხაძე, კონსტანტინე ბრეგაძე; მწერალი ნატო დავითაშვილი და ფსიქოლოგი ლევან შატბერაშვილი.
ილიაუნის სტუდენტები ალბომიდან წაიკითხავენ ლექსებს.
იდეის ავტორია სალომე სულაბერიძე; ალბომი გამოიცა „საქართველოს საავტორო უფლებათა ასოციაციის“ მხარდაჭერით (გიგა კობალაძე); დიზაინერი – მანანა არაბული; ფოტოგრაფი – მამუკა კიკალიშვილი (Kikala Studio); პარტნიორები ქალაქ თბილისის მერია, EUGS და კომპანია „სარაჯიშვილი“.
ავტორები მხოლოდ პრეზენტაციაზე დასაჩუქრდებიან ალბომებით.
დრო: 12 დეკემბერი, 18.00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. #32)
დასწრება თავისუფალია.

ბავშვის განვითარებისა და აღზრდის საკითხებისადმი მიძღვნილი საჯარო ლექციების სერია
2015-12-14 16:00
კომპანია „კრედო“, ილიას სახელმწიფო უნივერსიტეტის ბავშვის განვითარების ინსტიტუტთან ერთად, სოციალური პასუხისმგებლობის ფარგლებში, 2015 წლის 14 დეკემბრიდან 18 დეკემბრის ჩათვლით, მართავს ბავშვის განვითარებისა და აღზრდის საკითხებისადმი მიძღვნილ საჯარო ლექციების სერიას.
კომპანიის მხარდაჭერით, ილიას სახელმწიფო უნივერსიტეტის ბავშვის განვითარების ინსტიტუტში ტრენინგ-ცენტრის შექმნას ჩაეყარა საფუძველი. აღნიშნულ ტრენინგ-ცენტრში, ამერიკელი პროფესორების – ჯოდი პოლაჰას, სინტია ანდერსონის, მერიენ ჯეკსონისა დ აჟან-პოლ მოშელას – მონაწილეობით, 2015 წლის განმავლობაში გადამზადდა 15 ტრენერი.
2016 წლიდან ტრენინგ-ცენტრი როგორც სპეციალისტებს, ასევე მშობლებსა და ბავშვის განვითარების საკითხებით დაინტერესებულ ყველა პირს შესთავაზებს მრავალფეროვან ტრენინგ-მოდულებსა და სასერტიფიკატო პროგრამებს პოზიტიურ მშობლობაზე, ქცევის გამოყენებით ანალიზსა და სხვა აქტუალურ საკითხებზე.
18 დეკემბერს, 17:00 საათზე შედგება ტრენინგ-ცენტრის ოფიციალური პრეზენტაცია.
საჯარო ლექციებზე დასასწრებად საჭიროა წინასწარი რეგისტრაცია. რეგისტრაციისთვის ეწვიეთ ბმულს.
14-18 დეკემბერს ილიაუნის ბავშვის განვითარების ინსტიტუტში დაგეგმილ ღონისძიებათა განრიგი:
დრო/ადგილი: 14 დეკემბერი, 16:00-18:00 საათი, წიგნის სახლი „ლიგამუსი“
მომხსენებელი: თინათინ ჭინჭარაული, PhD, BCBA, ბავშვის განვითარების ინსტიტუტის დირექტორი
თემა: „რატომ ქცევის გამოყენებითი ანალიზი?“ (პრაქტიკული რჩევები სპეციალისტებისა და მშობლებისთვის)
დრო/ადგილი: 15 დეკემბერი, 16:00-18:00 საათი, ილიას სახელმწიფო უნივერსიტეტის C 124 აუდიტორია (ჭავჭავაძის გამზ. #32)
მომხსენებელი: სალომე მაზმიშვილი, MA, ბავშვის განვითარების ინსტიტუტის აუტიზმის ცენტრის სუპერვიზორი
თემა: „მშობელთა კონსულტაციის (family check-up) სისტემა” (ვორკშოპი სპეციალისტებისთვის)
დრო/ადგილი: 16 დეკემბერი, 16:00-18:00 საათი, წიგნის სახლი „ლიგამუსი“
მომხსენებელი: ნატა მეფარიშვილი, PhD, ილიას სახელმწიფო უნივერსიტეტის ასოცირებული პროფესორი, ბავშვთა კლინიკური ფსიქოლოგი
თემა: „მე – მშობელი: პოზიტიური აღზრდა“ (საჯარო ლექცია მშობლებისა და ყველა დაინტერესებული პირისთვის)
დრო/ადგილი: 17 დეკემბერი, 16:00-18:00 საათი, წიგნის სახლი „ლიგამუსი“
მომხსენებელი: ია იაშვილი, MA, ბავშვის განვითარების ინსტიტუტის აუტიზმის ცენტრის სუპერვიზორი
თემა: „ტუალეტის ჩვევის შემუშავების სისტემა“ (ვორკშოპი სპეციალისტებისთვის)
დრო/ადგილი: 18 დეკემბერი, 18:30-19:30 საათი, წიგნის სახლი „ლიგამუსი“
მომხსენებელი: ანა პაპავა, MA, ბავშვის განვითარების ინსტიტუტის აუტიზმის ცენტრის სუპერვიზორი
თემა: „კვების სირთულეები აუტიზმის სპექტრის დარღვევის მქონე ბავშვებში“ (საჯარო ლექცია სპეციალისტებისა და მშობლებისთვის)
დრო/ადგილი: 18 დეკემბერი, 17:00 საათი, ბავშვის განვითარების ინსტიტუტი (ჭავჭავაძის გამზ. #32, ილიას სახელმწიფო უნივერსიტეტის C კორპუსი)
ღონისძიება: ტრენინგ-ცენტრის ოფიციალური გახსნა

ილიაუნის თეატრში ახალი სპექტაკლის - „სახურავი“ - პრემიერა გაიმართება
2015-12-15 13:39
18, 19 და 20 დეკემბერს, 20:00 საათზე, ილიაუნის თეატრში მიმდინარე წელს რიგით მეხუთე პრემიერა გაიმართება.
„სახურავი“ თანამედროვე ქართველი დრამატურგის, სანდრო კაკულიას, პიესაა, რომელზეც რეჟისორმა ლევან ხვიჩიამ, მხატვარმა შოთიკო ბაგალიშვილმა და კომპოზიტორმა ნიკა მაჩაიძემ ახალგაზრდა მსახიობებთან ერთად იმუშავეს.
„სახურავი“ დღევანდელი ქართველი ახალგაზრდობის წინაშე მდგარ რამდენიმე პრობლემას ეხმიანება: ტელევიზიაში მომუშავე ახალგაზრდების წრე ხშირად იკრიბება და სხვადასხვა ნარკოტიკული საშუალების მოხმარების გზით ცდილობს გაექცეს რეალობას, საზოგადოებრივ წნეხსა და ოჯახურ პრობლემებს. პიესის გმირებს სამმაგ რეალობაში უხდებათ ცხოვრება – ტელევიზიის მიერ კონსტრუირებულში, ნარკოტიკებით თრობის შედეგად დანახულში და იმ სინამდვილეში, რომელიც მათ, წინა ორის ფონზე, ნელ-ნელა გაურბის.
„სახურავის“ გმირების პრობლემების წინაშე თანამედროვე საქართველოში ნებისმიერი ახალგაზრდა შეიძლება აღმოჩნდეს, თუ პირადად არა, ახლო მეგობრებსა თუ ნაცნობებში მარტივად შეუძლია ამოიცნოს სპექტაკლის გმირების „აჩრდილები“. სპექტაკლი ახალგაზრდებს სცენასა და დარბაზში საშუალებას მისცემს ნათლად და მკაფიოდ აღიქვან მსგავს სიტუაციაში მყოფი ხალხის მდგომარეობა, მათი აზრები, განცდები და დაინახონ, თუ რა შედეგი შეიძლება მოჰყვეს კონკრეტულ საქციელს.
ავტორის შესახებ:
ახალგაზრდა დრამატურგი სანდრო კაკულია 1985 წელს თბილისში დაიბადა, მისი პიესებისა და მოთხრობების მიხედვით თეატრალურ სარდაფში რუსთაველზე და ათონელის თეატრში რამდენიმე თეატრალური პროექტი უკვე განხორციელდა, ხოლო მისი პიესა „სახურავი“ ათონელის თეატრში 2008 წელს ნანუკა ხუსკივაძემ დადგა. სანდრო გახლავთ სერიალის – „მზარეულები“ – სცენარისტი და სტუდია „კრეატივის“ პროექტის – „ჩემი ცოლის დაქალები“ – ერთ- ერთი მთავარი როლის შემსრულებელი.
რეჟისორის შესახებ:
ლევან ხვიჩიამ თეატრში მოღვაწეობა მსახიობობით დაიწყო, მოგვიანებით კი მაგისტრატურა რეჟისურის განხრით რობერტ სტურუას ხელმძღვანელობით დაამთავრა. მის დადგმებს შორის აღსანიშნავია რუსთაველის თეატრის ექსპერიმენტულ სცენაზე განხორციელებული „ჰამლეტი ComX” შექსპირის „ჰამლეტის“ მიხედვით, ასევე ოზურგეთის თეატრში ახლახან დადგმული შექსპირისავე „აურზაური არაფრის გამო“ და თელავის თეარტში განხორციელებული „Espresso”.
სპექტაკლი დაიდგა თბილისის მერიის კულტურული ღონისძიებების ცენტრის ფინანსური ხელშეწყობით.
პრემიერის დრო: 18, 19 და 20 დეკემბერი, 20:00 საათი
ადგილმდებარეობა: ილიაუნის თეატრი (ჭავჭავაძის გამზ. #32)

ილიაუნის სამართლის სკოლის მართლმსაჯულების გაძლიერებისა და სამართლებრივი განათლების ცენტრის აქტივობების პრეზენტაცია
2015-12-15 14:00
15 დეკემბერს, 14:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის სამართლის სკოლის დეკანი ირაკლი ფორჩხიძე, სამართლის სკოლის მართლმსაჯულების გაძლიერებისა და სამართლებრივი განათლების ცენტრის ხელმძღვანელიკონსტანტინე კუბლაშვილი და ამავე ცენტრის თანამშრომლები სტუდენტებს ცენტრის აქტივობებს გააცნობენ. შეხვედრაზე შედგებაცენტრის ვებ.გვერდის და იურიდიულ თემატიკაზე შექმნილი შემეცნებით ინტელექტუალური თამაშის, „ჯეპარდის“, პრეზენტაცია დასაჩვენებელი თამაში.
დრო: 15 დეკემბერი, 14:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

ილიაუნის ბიზნესის სკოლის მკვლევრის, თათული დუშიაშვილის, საჯარო ლექცია: „კონკურენტი მეზობლად“
2015-12-15 17:00
15 დეკემბერს, 17:00 საათზე, ილიას სახელმწიფო უნივერსიტეტის E 207 აუდიტორიაში (ჩოლოყაშვილის გამზ. #3/5) ილიაუნის ბიზნესის სკოლის მკვლევარი, თათული დუშიაშვილი, წაიკითხავს საჯარო ლექციას თემაზე: „კონკურენტიმეზობლად“.
დასწრება თავისუფალია.

სამუელ ფინჩის საჯარო ლექცია - გადაშენების პირას მყოფი სახეობების 1973 წლის დადგენილება: მეცნიერებისა და სამართლის კომბინაცია სახეობების შესანარჩუნებლად
2015-12-15 19:00
15 დეკემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში “ლიგამუსი” ილიაუნის სამეცნიერო კაფე გიწვევთ შეხვედრაზე იდაჰოს უნივერსიტეტის კურსდამთავრებულთან, სამუელ ფინჩთან.
საუბრის თემა: გადაშენების პირას მყოფი სახეობების 1973 წლის დადგენილება: მეცნიერებისა და სამართლის კომბინაცია სახეობების შესანარჩუნებლად.
მოხსენება შეეხება გადაშენების მყოფი სახეობების დადგენილების მოკლე მიმოხილვას – როგორ შეიძლება გამოვიყენოთ სამეცნიერო კვლევები კანონების შედგენისას. მომხსენებელი ისაუბრებს სახეობების შენარჩუნებაში პოლიტიკის როლსა და მნიშვნელობაზე.

The Endangered Species Act of 1973: Combining Law and Science for Species Conservation
The talk will be a brief introduction into the U.S. Endangered Species Act with a focus on how scientific research is applied to law. Specifically, topic will explain how scientific research alone does not determine whether a species is endangered, and how policy and politics affect species conservation, often in contradiction with scientific conclusions.
In 2015 Samuel Finch graduated from the University of Idaho with a law degree and a masters degree in environmental science.
Samuel Finch has worked as a legal intern for the Nez Perce Tribe in Idaho State, as a legal intern for small non-profit environmental law firm, and as a researcher assistant in conservation law. His environmental science research focused on using remote sensing techniques to estimate plant biophysical properties in agricultural settings, as well as critiques of the scientific justifications used in industrial agriculture research. Prior to his masters research he worked for the U.S. Department of Energy as an intern, the U.S. Department of Agriculture and a field technician, and the Idaho Air National Guard as a biological technician.

დრო: 15 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი “ლიგამუსი” (ჭავჭავაძის გამზ. #32)
დასწრება თავისუფალია.

რატი ამაღლობელის „სიტყვის სახელოსნო“: „ვეფხისტყაოსნის“ ექოები ქართულ ზეპირსიტყვიერებაში
2015-12-16 19:00
16 დეკემბერს, ოთხშაბათს, 19:00 საათზე, ილიაუნის თეატრში, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი განაგრძობს ლექციათა ციკლს რუსთაველისა და ”ვეფხისტყაოსნის” შესახებ. ამჯერად, საუბრის მთავარი თემაა „ვეფხისტყაოსნის“ ექოები ქართულ ზეპირსიტყვიერებაში. პოეტი განიხილავს შემდეგ თემებსა და ნაწარმოებებს: „ვეფხისა და მოყმის ბალადა“; გმირები და მათი დედები ქართულ ეპოსში; ქვრივი ქალის სახე ვოლფრამ ფონ ეშენბახის პოემაში „პარციფალი“; ჰერცელოიდე, მოყმის დედა და ოთარაანთ ქვრივი.
დრო: 16 დეკემბერი, 19:00 საათი
ადგილმდებარეობა: ილიაუნის თეატრი (ჭავჭავაძის გამზ. №32)
დასწრება თავისუფალია.

პროფესორ მარინე ჩიტაშვილის საჯარო ლექცია: ფსიქოანალიზის კლასიკური თეორია - რა დარჩა ფსიქოლოგიაში
2015-12-16 19:00
16 დეკემბერს, 19:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტი გიწვევთ შეხვედრების სერიაზე – „ფსიქოანალიზი საუნივერსიტეტო სივრცეში“. სერიის ფარგლებში, ფსიქოლოგიის მეცნიერებათა დოქტორი, პროფესორი მარინე ჩიტაშვილი წაიკითხავს საჯარო ლექციას თემაზე: „ფსიქოანალიზის კლასიკური თეორია – რა დარჩა ფსიქოლოგიაში“.
დრო: 16 დეკემბერი, 19:00 საათი
ადგილმდებარეობა: ილიას სახელმწიფო უნივერსიტეტის A101 აუდიტორია (ჭავჭავაძის გამზ. #32)
დასწრება თავისუფალია.

EANET TALK სერიის ფარგლებში - ზურაბ პერტაიას ვორკშოპი: „წარმატებული სტარტაპების ფორმულა ისრაელის მაგალითზე“
2015-12-17 12:00
17 დეკემბერს, 12:00 საათზე, ილიას სახელმწიფო უნივერსიტეტის E 207 აუდიტორიაში (ჩოლოყაშვილის გამზ. #3/5), მეწარმე კურსდამთავრებულთა ცენტრის ორგანიზებით, EANET TALK სერიის ფარგლებში, ზურაბ პერტაია ჩაატარებს ვორკშოპს თემაზე: „წარმატებული სტარტაპების ფორმულა ისრაელის მაგალითზე“.
დასწრება თავისუფალია.

„ფორბს ჯორჯიას“ გამომცემლის, მაია მირიჯანაშვილის, მასტერკლასი: „Elevator Pitch - როგორ მოვხიბლოთ 60 წამში“
2015-12-17 13:00
17 დეკემბერს, 13:00 საათზე, ილიას სახელმწიფო უნივერსიტეტის E 207 აუდიტორიაში (ჩოლოყაშვილის გამზ. #3/5), ილიაუნის „მართვის ინსტიტუტის“ ორგანიზებით, „ფორბს ჯორჯიას“ გამომცემელი, მაია მირიჯანაშვილი, ილიას სახელმწიფო უნივერსიტეტის ბიზნესის სკოლის 50 საუკეთესო სტუდენტისათვის ჩაატარებს მასტერკლასს: „Elevator Pitch – როგორ მოვხიბლოთ 60 წამში“.

ზურაბ ინაშვილის „Speak Out” - დოკუმენტური ფილმის ჩვენება
2015-12-17 13:00
17 დეკემბერს, ხუთშაბათს, 13:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, „ათასწლეულის გამოწვევის ფონდი – საქართველოს“ ორგანიზებით,ქალებზე ძალადობის წინააღმდეგ მიმართული აქტივიზმის კამპანიის ფარგლებში, მოეწყობა ქართული დოკუმენტური ფილმის ჩვენება.
ზურაბ ინაშვილის საავტორო ფილმი, სახელწოდებით – „Speak Out” დოკუმენტურ ფაქტებს ემყარება და გადაღებულია გაეროს ქალთა ორგანიზაციის დაკვეთით.
დრო: 17 დეკემბერი, 13:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.
